
A Mecsek hegység és a Dél-Zselic forrásgyepjeinek florisztikai, szüntaxonómiai és ökológiai vizsgálata

Bár a források hazánkban „ex lege” védelmet élveznek, az itt jellemző CR vagy EN kategóriába sorolt forrásgyep-társulások (Montio-Cardaminetea) florisztikai, társulástani és ökológiai vizsgálata a szomszédos országokhoz képest komoly lemaradásban van. Magyarországon többfelé találhatóak olyan területek, melyekről még nem közöltek forrásgyepi cönológiai felvételeket. Ilyen régió a Mecsek és a Dél-Zselic, amelyek területén, természetes, foglalatlan források mentén 38 felvételt készítettünk a Zürich-Montpellier iskola módszerei szerint. A felvételezés során a mohafajok jelenlétét, az edényes növények %-os borítását valamint a legfontosabb abiotikus tényezőket rögzítettük (víz pH, konduktivitás, víz hőmérséklet, meredekség, földrajzi koordináták, tengerszint feletti magasság).
A cluster-analízis eredményeit R-környezetből nyertük, a JUICE-programban való elemzés után az állományok többségét három forrásgyepi társulásba soroltuk be, amelyek a fajkészlet, a fajcsoportok és bizonyos abiotikus tényezők alapján azonosíthatóak: 1. Caricetum remotae, 2. Cardamino-Chrysosplenietum alternifolii, 3. Brachythecio rivularis-Cratoneuretum. Ezek közül csupán a Cardamino-Chrysosplenietum alternifolii előfordulása volt bizonyított hazánkban. Az ezzel egy asszociációcsoportba (Caricion remotae) tartozó Caricetum remotae-t először mutattuk ki Magyarországról, csakúgy, mint az erdei mésztufagátakon fejlődő Brachythecio rivularis-Cratoneuretum-ot, amely a hazánkból eddig még nem jelzett asszociációcsoportba, a Lycopodo europaei-Cratoneurion commutati-ba sorolható.
A nemzetközi tanulmányok eredményeivel összhangban megállapítható, hogy a forrásgyep-állományok fajgazdagsága függ néhány általunk is vizsgált környezeti tényezőtől, mint pl. a meredekség, a pH és az elektromos vezetőképesség.
A felmérések során 48 mohafajt regisztráltunk, köztük olyan ritka, vörös listás fajokat is, mint a Fissidens incurvus (EN), Palustriella commutata (EN), Philonotis marchica (DD). Az edényes növények fajgazdagsága meglepő (131 faj), a felmért területeken számos védett, veszélyeztetett taxon fordult elő, továbbá zoológiai kuriózumok is. A forrásgyepi társulások tehát nemcsak élőhelyi különlegességük, hanem ritka növény- és állatfajaik miatt is fokozott védelemre és országos léptékben további kutatásra szorulnak.



